google/wiki40b huggingface dataset:
ג'ורג' קרא

קורות חייו

קרא, יליד יפו, הוא בן למשפחה ערבית-נוצרית, אחת הבולטות בקהילה הנוצרית בעיר. הוא סיים את בית הספר היסודי טרה סנטה ובית ספר התיכון "אשכולות" ביפו. בשנת 1973 סיים לימודי משפטים בפקולטה למשפטים באוניברסיטת תל אביב ובשנת 1974, לאחר קבלת רישיון לעריכת דין, עבד כעורך דין עצמאי במשרד משותף עם בן-דודו. בתקופה זו היה פעיל באגודה למען ערביי יפו ובאגודה האורתודוקסית-נוצרית, פעילויות שאותן נטש עם מינויו לשופט.
בשנת 1989 מונה לשופט בית משפט השלום בתל אביב. בחודש מאי 2000 מונה לכהונת שופט בבית המשפט המחוזי בתל אביב. הוא מומחה במשפט הפלילי וישב בראש הרכב שופטים שדן בפשעים חמורים בבית המשפט המחוזי. כיהן כאב בית הדין בהרכב שהרשיע את נשיא מדינת ישראל לשעבר, משה קצב, בעבירות אינוס.
בפברואר 2017 נבחר לשופט בבית המשפט העליון, במקום סלים ג'ובראן והושבע לתפקיד ב-13 ביוני 2017.
קרא נשוי ואב לשלוש בנות.
ס.ל.א מרשל

ביוגרפיה

מרשל נולד בעיירה קטסקיל במדינת ניו יורק. במלחמת העולם הראשונה שירת בצבא ארצות הברית בדיווזיית הרגלים 90, אולם לא השתתף בלחימה. בשנת 1919 הוסמך לקצונה. 
במלחמת העולם השנייה שימש מרשל כההיסטוריון הקרבי הראשי של הצבא בדרגת בריגדיר גנרל. הוא סייר בזירות קרב רבות וראיין מאות חיילים וקצינים מהם גבה עדות על הקרבות בהם השתתפו. בין הקצינים שרואיינו על ידו ניתן למנות את ריצ'רד וינטרס ורוברט קול.
מחקרו החשוב ביותר פורסם בספרו "אנשים מול אש". בספרו קבע מרשל ש-75% מכלל לוחמי הרגלים בצבא האמריקני כלל לא ירו בנשקם במהלך הקרב, וכי יש לשפר את הכשרת הלוחמים הן בתחום השימוש בנשק החדיש והן בתחום ההתמודדות המנטלית וההסתגלות של הלוחמים לעוצמת האש שמפעיל האויב בקרב. מרשל מציע במחקרו כי החיילים יחונכו להרבות בירי בעת לחימה וכי על המפקד להקפיד ולהורות על אנשיו לפתוח באש ולהוסיף ולירות. הספר ניתן בצה"ל כשי לבוגרי קורסי פיקוד בחיל הרגלים, ובהם קורס קצינים וקורס מפקדי כיתות, וללוחמי ומפקדי יחידות מובחרות.
אבא בצרה

תקציר העלילה

עלילת הסרט מתמקדת במליסה מוריס, שמנסה נואשות לקבל תשומת לב מאביה העסוק, ניל, הכותב רבי מכר. מליסה חיה בצלו של טריפ זום, גיבור הרפתקני וחכם מרומני הריגול שכותב אביה. לפני החופשה המיוחלת שלהם, ניל נחטף על ידי מעריצים אובססיביים: ויז, אנדרה ושלדון. מליסה יוצאת להציל את אביה, אבל כשהיא מגיעה לחלץ אותו, הוא נחטף שוב, ביחד עם מליסה, על ידי מנהל המלון, מוריס, ואחיו, סקאנק. ויז, אנדרה ושלדון מצילים את מליסה ואביה.

מוצרים נלווים

בעקבות הסרט יצא ספר בשם "אבא בצרה: רומן נעורים" המבוסס על הסרט.
שיר הנושא של הסרט, "Hero In Me", יצא במסגרת האלבום של דיסני Disney Channel Playlist. השיר מבוצע על ידי אמילי אוסמנט.
הר אלמר (אנטארקטיקה)

גילוי ההר

ההר התגלה על ידי לינקולן אלזוורת', במהלך הטיסה חוצת-אנטארקטיקה שלו ב-23 בנובמבר 1935.

מקור השם

שמו של ההר ניתן לו על ידי אלזוורת' אשר קרא להר "הר מרי לואיז אלמר" (Mount Mary Louise Ulmer) על שמה של אשתו.  
ההר זוהה מחדש תוך השוואת תצלומי האוויר שצילם אלזוורת' עם תצלומי האוויר שצילם צי ארצות הברית בשנת 1959, והשם שנתן לו אלזוורת' ניתן לו בשנית.

לקריאה נוספת

• Damien Gildea, Ellsworth Moutains - Mountaineering in Antarctica: Travel Guide
סמל סאוטה

סמל סאוטה הוא סמלה הרשמי של העיר האוטונומית הספרדית סאוטה.
הסמל מעוצב כמגן "ספרדי" שבו שדה לבן מוטען בחמישה מגינים כחולים בצורת צלב. בכל אחד מהמגינים, חמישה עיגולים (בזנטים, Bezant) לבנים. סביב המגן גבול אדום, עליו יש שבע טירות זהב בעלות שלושה צריחים משוננים שחלונותיהן ודלתותיהן כחולים. שתי טירות נמצאות בחלק העליון, שתיים בצדדים ושלוש בחלק התחתון. מעל המגן מותקן כתר של מרקיז, זאת כיוון שבעבר מרקיז היה תואר של שליט טריטוריות בגבול.
הסמל נמצא בשימוש מ-1415, אז כבשה פורטוגל את העיר ושלטה בו עד 1668. לכן, הסמל יורש את עיצובו מסמל פורטוגל והוא זהה לו, למעט שני הבדלים. בסמל פורטוגל מספר הטירות בחלק העליון הוא שלוש לעומת שתיים כאן. ההבדל השני הוא שבסמל פורטוגל אין כתר. הטירות על רקע אדום בשני הסמלים, מעוצבות בהשראת סמל כתר קסטיליה שפרש את שלטונו ברוב שטחי ספרד של היום. המגינים הכחולים הופיעו בסמל פורטוגל בצורות שונות כבר מ-1139 והם מייצגים את זכות המונרך להנפיק מטבעות משלו.
טוד סולונדז

ביוגרפיה

סולונדז למד באוניברסיטת ייל לתואר ראשון באנגלית, ובהמשך למד לתואר שני באמנויות (קולנוע וטלוויזיה) באוניברסיטת ניו יורק, אך לא סיים את לימודיו. 
בשנות ה-80 החלה הקריירה שלו כבמאי במספר סרטים עצמאיים קצרים.
במשך שנות ה-90 המוקדמות עבד כמורה לאנגלית למהגרים מרוסיה.
בשנת 1995 הוא יצר וביים את סרטו הראשון באורך מלא, "ברוכים הבאים לבית הבובות", שזכה בפרס חבר השופטים בפסטיבל הקולנוע בקאן. הסרט המספר על חייה של ילדה בשם דון וינר, בת 11, שעוברת התעללויות בבית ספרה ועל ידי משפחתה.
בשנת 1998 כתב וביים את הסרט "אושר" המספר על חייהן של שלוש אחיות ובעיותיהן ועל חייהם של הסובבים אותן.
בשנת 2001 כתב וביים את הסרט "אגדות וסיפורים" המורכב משני חלקים, "סיפור בדוי" ו"סיפור אמיתי". הסרט עוסק בחייהם של סטודנטים בקולג' והוא נוגע בנושאים שונים כמו: גזענות, מיניות ופרסום.
בשנת 2004 כתב וביים את הסרט "פלינדרום" המגולל את סיפורה של ילדה בת 13 בשם אביבה (בת דודתה של גיבורת "ברוכים הבאים לבית הבובות"), שרוצה להיכנס להריון.
בשנת 2009 כתב וביים את סרטו החמישי, "החיים בזמן מלחמה" (אשר תחילה נקרא "סליחה")
בספטמבר 2011 הוקרן סרטו החדש, "סוס אפל", בפסטיבל הסרטים של ונציה וכן בפסטיבל הסרטים הבינלאומי בטורונטו. באוקטובר הסרט הוקרן בפסטיבל הסרטים הבינלאומי חיפה. 
בשנת 2014 הודיע סולונדז כי הוא בתהליכי צילום סרט המשך לסרטו הראשון "ברוכים הבאים לבית הבובות".

סגנון קולנועי

סרטיו של סולונדז נוגעים בפינות האפלות של האדם באמצעות טכניקות המעוררות אי נוחות אצל הצופה. כך למשל, ב'אושר', פדופיל מנהל שיחות רבות עם בנו הסקרן לגבי הרגלי אוננות, בהן נמצאים רמזים לעניין מיני של האב בבנו. 
סולונדז לרוב מציג את דמויותיו באור מעורר רחמים, עלוב ומגוחך. מבקרים רבים טוענים שסולונדז מיזנתרופ הבז לגיבוריו, וכך גם סרטיו - מציגים את האנושות כפתטית ועלובה, ושכל קיומה חסר שחר.
פונקציה ליניארית

גרף הפונקציה

פונקציות ליניאריות (לפי ההגדרה הגאומטרית) נכתבות גם בצורה  וממוקמות על מערכת צירים קרטזית. על הגרף הפונקציה מהווה קו ישר, ומכאן שמה.
הקבוע m מאפיין את שיפוע הפונקציה שהוא יחס השינוי בין הצירים . יחס זה קבוע לכל אורך הפונקציה. לדוגמה, פונקציה בעלת שיפוע 2 תעלה שתי נקודות בציר האנכי על כל נקודה בציר האופקי, בפונקציה שבה השיפוע הוא 0.5 היחס הפוך, על כל תזוזה של שתי נקודות בציר האופקי הפונקציה תעלה נקודה אחת. שיפוע יכול להיות גם שלילי. פונקציות בעלות שיפוע שווה הן מקבילות.
בחשבון האינפיניטסימלי יש שימוש בפונקציה הקווית על מנת לתאר התנהגות פונקציות ממעלה שנייה בכל נקודה על הגרף. באמצעות גזירת הפונקציה הפרבולית מתקבל שיפוע הפונקציה הקווית המשיקה לפונקציה המקורית לכל x נתון.
הקבוע n מאפיין את נקודת חיתוך הציר האנכי של הפונקציה. לפונקציה יש נקודת חיתוך אחת בלבד עם הציר האנכי. על מנת למצוא את נקודת החיתוך עם הציר האנכי יש להציב  וכדי למצוא את נקודת חיתוך עם הציר האופקי יש להציב .
כל פונקציה היא ייחודית על פי שני מאפיינים אלו, ובמקרה של שינוי אחד מהקבועים מתקבלת פונקציה ליניארית אחרת. בפונקציה זו לכל תמונה יש מקור אחד, קרי, לכל y יש x אחד בשונה מפונקציות ממעלות גבוהות.
ילדי בית העץ (מיזם מוזיקלי)

ילדי בית העץ הוא מיזם מוזיקלי לילדים, במסגרתו מבצעים אמנים ישראלים רבים שירים שנכתבו על ידי סופר הילדים ואיש החינוך רן כהן אהרונוב, כאשר על הלחנים והעיבוד המוזיקלי מופקד אחיו יאיא כהן אהרונוב.

ילדי בית העץ 3

ב-12 בדצמבר 2017 יצא האלבום השלישי בשם "ילדי בית העץ 3", האלבום מכיל 18 שירים וגם הוא: בדיסק כפול.
באלבום השתתפו האומנים האורחים הבאים: הדג נחש, קרולינה, גיא מזיג, אלון עדר, גיא ויהל, עידן עמדי, מירי מסיקה ויעל דקלבאום.
רון קפלן

ביוגרפיה

קפלן נולד וגדל בבאר שבע. הוא התאמן בהתעמלות מכשירים בהדרכת אביו יהודה, בקבוצה בעיר מגוריו.
בתחרות ההתעמלות של הגימניסיאדה שנערכה בניס צרפת ביוני 1986 סיים קפלן במקום 16 בתחרות הקרב רב. הוא דורג במקום שישי בתרגיל הקרקע ובמקום שביעי בתרגיל על המקבילים. באליפות ישראל בהתעמלות שנערכה באוקטובר אותה שנה הוא זכה במדליית כסף בתחרות קרב רב בתוצאה של 105.75 נקודות, אחרי יעקב לוי מהפועל חולון (110.35 נקודות) ולפני עוזי רחמים חברו לקבוצה (104.65 נקודות).
באליפות העולם בהתעמלות שנערכה ברוטרדם, הולנד בשנת 1987 השתתף קפלן וסיים עם נבחרת הגברים הישראלית במקום 23, הוא צבר בקרב רב 109.50 נקודות, שני בין הישראלים, אחרי יעקב לוי (110.05 נקודות). 
בשנת 1989 השתתף קפלן באליפות העולם בהתעמלות שנערכה בשטוטגרט, מערב גרמניה וסיים עם נבחרת הגברים הישראלית במקום 22, הוא צבר בקרב רב 110.15 נקודות, ראשון בין הישראלים. בתחרויות ההתעמלות של המכביה השלוש עשרה שנערכה ביולי 1989 זכה קפלן במדליית זהב בתחרות הקרב רב.
באליפות העולם בהתעמלות שנערכה באינדיאנפוליס, ארצות הברית בשנת 1991 השתתף קפלן וסיים עם נבחרת הגברים הישראלית במקום 22, הוא צבר בקרב רב 112.425 נקודות, ראשון בין הישראלים.
באולימפיאדת ברצלונה (1992), סיים קפלן במקום 65 בתחרות הקרב רב, התוצאה הטובה ביותר במשחקים האולימפיים של מתעמל ישראלי באותה העת, במקום 36 בתרגיל קרקע, במקום 47 בתרגיל הטבעות, שתי התוצאות הטובות ביותר של מתעמל ישראלי במשחקים האולימפיים באותה העת, במקום 71 על המקבילים, במקום 86 בתרגיל על המתח, במקום 63 בתרגיל על סוס הסמוכות ובמקום 60 בתרגיל על סוס הקפיצות.
בשנת 1993 סיים קפלן במקום 67 בתחרות קרב רב באליפות העולם בהתעמלות שנערכה בבירמינגהם, בריטניה בתוצאה של 51.225 נקודות. שנה לאחר מכן, באליפות העולם בהתעמלות שנערכה בבריזביין, אוסטרליה הוא סיים במקום 54 בתחרות קרב רב בתוצאה של 52.300 נקודות.

חייו האישיים

קפלן הוא הבעלים של משרד הפרסום בורודה קפלן מקבוצת אדלר חומסקי.
קיווית נפחית

מאפיינים

אורכה של הקיווית עד 31 ס"מ והיא בעלת נוצות שחורות-לבנות עם רגליים צרות ועיניים אדומות. הראש בעל "כיפה" לבנה וגם העורף והבטן והכנפיים אפורות כשהקצוות והחלק העליון שחור. שני המינים דומים בגודלם אך הנקבות מעט יותר כבדות.
קיווית זו חיה בבריכות, ביצות וגדות נהר אך גם בערבות לחות באזורי תפוצתם. הם יכולות להימצא גם באזורים יבשים יותר אך יימשכו תמיד למקורות מים, גם קטנים והם הרחיבו את תפוצתם במהלך המאה ה-20, אז נבנו סכרים רבים וחקלאות שיצרו מקווי מים רבים. הקיוויות חיות על הגדות עם עופות מים אחרים וצדות חרקים, פרוקי רגליים אחרים ותולעים מימיים ויבשתיים. הן יחטפו גם חרקים שטבעו בהצפות.
בעונת הקינון הופכת הקיווית לתוקפנית מאוד ותתקוף מיני קיוויות אחרות או חופמאים אחרים, כמו יקאנה אפריקאית. הקנים מצויים על הקרקע ונבנים במשך האביב.
הפגזת דמשק על ידי תותחי צה"ל במלחמת יום הכיפורים

הפגזת דמשק על ידי תותחי צה"ל במלחמת יום הכיפורים היא מבצע צבאי שנערך בלילה שבין 13–14 באוקטובר 1973 ובמהלכו הופגז שדה התעופה מאזה (קישור למפה) השוכן בפאתי דמשק על ידי חיל התותחנים הישראלי.

רקע

ערב מלחמת יום הכיפורים היה הגדוד שביצע את הפעולה, גדוד מילואים 412, במצב של שגרה: אנשי הגדוד היו בבתיהם ותותחיו וציודו היו במחסני החירום. עם פרוץ המלחמה גויס הגדוד וביום א' 7 באוקטובר 1973 הועבר הגדוד לפיקוד הצפון. הגדוד היה מצויד בתותחי M-107 בקוטר 175 מ"מ ולוחמיו היו לוחמים שהוסבו מתותחי 155 מ"מ. בין התאריכים 8 ו-12 באוקטובר הוצב הגדוד ברמת הגולן וסייע לחטיבה 7 ולאוגדת רפאל איתן. ניסיון ראשון לירי על דמשק נעשה ב-12 באוקטובר. סוללה א' בפיקודו של סגן אהרן אברמוביץ' התקדמה עד קו המגע הקדמי של כוחותינו עם הכוחות הסורים, וירתה מספר פגזים לכיוון דמשק, אך הירי היה מעבר לטווח התותחים.

מהלך המבצע

המבצע להפגזת שדה התעופה של דמשק על ידי סוללה א' הובל על ידי רב-סרן ישראל בר לב, אז סגן מפקד גדוד 412, ועל ידי סגן אהרן אברמוביץ', קצין עמדת תותחים של סוללה א'. בשל מרחקו של שדה התעופה של דמשק מקו המגע הקדמי של הכוחות הסורים, שטח הירי שנבחר היה בשליטה סורית ולכן הוחלט כי 2 צוותים בפיקודם של סגן מפקד הגדוד ושל קע"ת סוללה א', בתגבור של כוח חי"ר לאבטחה יבצעו את המשימה.
בעיה מהותית נוספת שניצבה בפני הכוח הייתה כי בעוד שטווחו התקני של התותח הוא 32.8 קילומטרים, הטווח למטרה משטח הירי שנבחר היה 35 קילומטרים. על בעיה זו התגברו בעזרת ניצול תוואי הקרקע וגובה העמדה (נתונים המשפיעים על הלחץ הברומטרי הפועל על הפגז) ותנאי רוח נוחים בשעות הלילה המוקדמות, דהיינו רוח מערבית ערה.
על מנת שלא לחשוף את הכוח, בוצעה במקביל לירי הרעשה מאסיבית בכל רמת הגולן. הירי בוצע ב-10 פגזים מכל קנה, והשיירה חזרה לשטח הישראלי ללא אירועים מיוחדים.

חשיבות המבצע ותוצאותיו

חשיבות המבצע טמונה בעיקר הצלחתו האסטרטגית, ולא רק בתוצאותיו הטקטיות. מבחינה טקטית, שתי המטרות שנבחרו, מגדל הפיקוח ומפגש מסלולים, ניזוקו. מבחינה אסטרטגית, צה"ל הוכיח כי דמשק נמצאת בטווח התותחים שלו. הוכחה זו גרמה להרמת המורל בישראל, לחיזוק תחושת ההכרעה והכישלון במלחמה בצד הסורי. בנוסף, לנתון זה היו משמעויות רבות בעת סיכום הישגי המלחמה ותרגומם להישגים מדיניים.
המבצע נחשב לאחד השיאים המקצועיים של חיל התותחנים.

מחלוקת

ניתן לשער שההפגזה הינה חלק מרצף לחצים אסטרטגיים שהופעלו בחזית הסורית, כפי שמפרסם שמעון גולן בגיליון מערכות 457 מאוקטובר 2014.
בבוקר ה-13 לאוקטובר הופצץ שדה התעופה בגיחה של רביעיית פנטומים מטייסת 201, תוך קרבות שהסתיימו בנטישת מטוס מעל הים מערבית לביירות.
בבוקר ה-14 לאוקטובר הופצץ שדה התעופה בגיחה של פנטומים מטייסת 107.
תיעוד נזק מתמשך לשדה פורסם בגיליון בטאון חיל האוויר מ-16 לאוקטובר 1973.
לאור זאת קשה לקבוע בדיעבד מה הנזק הישיר שגרמו התותחים ופגזיהם לשדה, ביחס לפצצות הכבדות יותר.
הפסקת האש הושגה רק 10 ימים מאוחר יותר, ולכן גם כאן קשה לקבוע השפעה ישירה.
פרדי שיגועים

תקציר עלילה

ויקטור הוא ילד בן עשר אשר מתכונן להתחרות בתחרות כשרונות מקומית יחד עם הכלב שלו. אף על פי כן פרדי, הבריון של העיירה, מנסה לחבל בסיכוייו של ויקטור. בעקבות כך, ויקטור וחבריו מחליטים להערים על פרדי על מנת ללמדו לקח.
יצחק אלמליח

ביוגרפיה

למד בישיבת פורת יוסף, ונחשב לתלמידו של ראש הישיבה הרב שלום כהן. שרת כרב צבאי במילואים. בשנת תשנ"ב התמנה לדיין בבית הדין האזורי באשקלון. בהמשך, התמנה לאב בית דין בתל אביב. בשנת 2009 היה מעורב במהלך של בית הדין שבו ניתן גט לאשה הלוקה בפיגור שכלי, על ידי בעלה הלוקה אף הוא בפיגור, מבלי ידיעתם, על פי בקשת משפחתו של הבעל. לאחר המעשה, נרשמה הערה בתיקו האישי על ידי השופטת טובה שטרסברג כהן, שהייתה אז נציבת קבילות שופטים, ובה נאמר כי בית הדין פעל ב"הליך רמיה". ביולי 2016 התמנה, בהמלצת הרב ציון בוארון, לבית הדין הגדול. למינויו קמו התנגדויות מצד עמותת מבוי סתום, בשל ההערה שנרשמה בתיקו ובשל היותו "מצטיין במשיכת תיקים גם במקרים קשים", כהגדרתם.
מתגורר בשכונת הר נוף בירושלים.
High Hopes (שיר של פאניק! אט דה דיסקו)

וידאו קליפ

האודיו עלה לאתר של הלהקה וגם לערוץ היוטיוב שלהם ב-23 במאי 2018. הווידאו קליפ עלה לאתר של Fueled by Ramen ב-27 באוגוסט באותה שנה וזכה ל-45 מיליון צפיות (נכון לנובמבר 2018).

על השיר

ב-5 בנובמבר, השיר הגיע אל המקום הראשון במצעדי הרוק האמריקנים, ובכך הפך לשיר הראשון של הלהקה שמגיע לראש טבלת מצעדים בארצות הברית. הסינגל נכלל גם בפסקול של המשחק NHL 19 של חברת המשחקים EA Sports. השיר מוכר גם כמוזיקת רקע למעברונים לתוכנית הריאליטי הכוכב הבא לאירוויזיון.
אנריקו טוזלי

ביוגרפיה

כבר בגיל צעיר הוא החל קריירה מוצלחת כפסנתרן במרבית בירות אירופה ובאמריקה הצפונית. מאוחר יותר התיישב בעיר הולדתו פירנצה ועסק בהלחנה והוראה.
טוזלי נודע בחוגי האצולה באירופה כשנישא בשנת 1907 ללואיזה, ארכידוכסית אוסטריה - גרושתו של פרידריך אוגוסט השלישי, המלך האחרון של סקסוניה. לזוג נולד בן אחד והם התגרשו בשנת 1912.
הוא הלחין שתי אופרטות ושירים. מכל יצירותיו נודע רק השיר סרנדה (באיטלקית-Serenata Rimpianto) אופוס 6 מס' 1.
השיר מושר בשפות שונות על ידי טנורים רבים, כגון מריו לנצה, בנימינו ג'ילי, ריכרד טאובר, חוזה קאררס, פרי קומו ועוד. כמו כן יש עיבודים רבים לתזמורת בהרכבים שונים.
טוזלי שייך לקבוצת מלחינים שנודעו רק בזכות יצירה אחת שלהם.
בית לנקסטר

בתרבות הפופולרית

על שמו של בית זה נקרא בית בית לאניסטר מסדרת שיר של אש ושל קרח.
קדיש (אלבום)

סקירה אמנותית

"קדיש" הוא אלבום קודר וכבד מאוד, המעביר את מסר הכאב והסבל באמצעות צרחות ומוזיקה כבדה, אטית, רועשת ובלתי מלודית (דום מטאל). התמונות בחוברת המלים המצורפת לאלבום הן תמונות אשר צולמו בגטאות ובמחנות ההשמדה, חלקן תמונות זוועה.
האלבום נפתח בשיר "The Fading" ("הדהייה"), המעביר באמצעות הקצב האטי שלו, המוזיקה הכבדה והקודרת את מסר הדהייה - המוות האטי. הדובר בשיר הוא ניצול שואה שנזכר ברגעי האימה. The Fading שודר בתוכנית המטאל "הדבנגרז בול" של ערוץ MTV, ובעקבותיו דורגה הלהקה כאחת מעשר הלהקות המבטיחות בעולם המטאל על ידי MTV והמגזין "קראנג".
בדומה ל-The Fading, גם שיר הנושא, "Kaddish" ("קדיש"), הוא אטי וחסר מלודיה במיוחד, וגם בו הדובר הוא ניצול שואה, אלא שהפעם הוא מתאבל על קרוביו שנספו. בשיר, אשר נכתב כולו (בדומה לשאר שירי הלהקה) באנגלית, זועק הסולן זאב טננבוים משפט אחד בעברית: "אלוהים, איפה טעינו? מה חטאנו?".
שיר נוסף שיש לציין באלבום הוא "Eyes to Match a Soul" ("עיניים שיתאימו לנשמה"), והוא בולט בכך שהוא מלודי יחסית לשאר האלבום, ומכיל גם שירה נקייה במקביל לגראולינג.
השיר המפורסם ביותר מהאלבום הוא העיירה בוערת - שיר שמלותיו נכתבו בשנת 1938 על ידי המשורר מרדכי גבירטיג בעקבות פרעות פטישיק ועוסק בשריפתה של עיירה יהודית. זהו השיר העברי היחיד של סיילם. מבחינה מוזיקלית, העיירה בוערת שונה בתכלית משאר שירי האלבום: הוא נפתח בפתיחה אינסטרומנטאלית מלודית עצובה, ממשיך בשירה נקייה ובסולו מלודי של גיטרה חשמלית, אשר בעצם חוזר על התווים של הזמר, ורק לקראת הסוף השיר עובר לסגנון האלבום - הקצב מואט והשירה הנקייה מתחלפת בצרחות הכאב של הסולן זאב טננבוים.
ל"העיירה בוערת" צורף וידאו קליפ המורכב מסרטונים שצולמו במחנות השמדה. פרסום השיר והקליפ עוררו מהומה בישראל על רקע הדרך הבלתי רגילה שבה בחרו חברי הלהקה להנציח את זכר השואה ואף נערך על כך דיון בכנסת.
מלינגו

מלינגו בע"מ היא חברת בת ישראלית של אנציקלופדיה בריטניקה בע"מ, העוסקת בפיתוח מילונים מקוונים ובכלי חיפוש חכמים לרשת האינטרנט, וכן בבלשנות חישובית בשפות שמיות.

פעילות החברה

מלינגו מתמחה בפיתוח ושיווק של מוצרים ושירותים המבוססים על יישומי שפה טבעית, בשפות העברית והערבית, וכן מציעה החברה פתרונות ייחודיים בשפות שונות, בשווקים הפרטיים והמוסדיים. בין מוצרי החברה: מנועי חיפוש חכמים בעברית, ערבית ופרסית, פתרונות ייחודיים לאחזור מידע בסביבה ארגונית, מילונים מקוונים ומערכות להקראה אוטומטית של טקסט בעברית. המוצרים מיועדים לרשת האינטרנט, לרשתות אינטרה-נט פנימיות בארגונים, לרשתות טלפוניה ותקשורת סלולרית. מלינגו היא בעלת האתרים "מורפיקס" – מילון עברי-אנגלי-עברי חינמי, "רב-מילים" – המילון העברי המקיף ביותר ברשת, ‘נקדן מורפיקס’ – אתר לניקוד אוטומטי, ‘קולפיקס’- תוכנה להקראת טקסט, וכן מילונים דו-לשוניים בשפות נוספות.
מחבת

מחבת היא כלי עגול העשוי בדרך כלל מתכת, ומשמש לטיגון.
לסוג המתכת השפעה על טיב הטיגון כיוון שפיזור החום משתנה ממתכת למתכת. כאשר המחבת עשויה מחומר שפיזור החום שלו גרוע (למשל נירוסטה) מוסיפים לה תחתית מחומר אחר שפיזור החום שלו טוב (למשל נחושת).
כיום מחבתות רבות מצופות בטפלון (שמוצמד אליהן בתהליך של דחיסה בשילוב של חימום), שמונע הידבקות המזון למחבת בזמן השימוש. 
ישנן מחבתות שתחתיתן מחורצת, לקבלת אפקט של צלייה על רשת (מנגל). צלייה במחבת כזו מותירה על המזון (למשל: בשר, ירק או גבינה) פסי חריכה. 

בתורה, המחבת משמשת להכנת אחד מחמשת הסוגים של קרבן המנחה: 
וְכָל-מִנְחָה, אֲשֶׁר תֵּאָפֶה בַּתַּנּוּר, וְכָל-נַעֲשָׂה בַמַּרְחֶשֶׁת, וְעַל-מַחֲבַת--לַכֹּהֵן הַמַּקְרִיב אֹתָהּ, לוֹ תִהְיֶה.
— ויקרא פרק ז', 9
 
"מנחה על מחבת" מהווה מוטיב מרכזי בפיוט "ברוך אל עליון", אחד הפיוטים העיקריים בזמירות לשבת. 
בעת העתיקה המחבת הייתה בנויה משני חלקי חרס הנסגרים זה על זה, כשהאחד משמש כסיר והשני כמכסה. ישנה השערה שהשם "מחבת" הוא תצליל, מן החבטה הנשמעת בעת סגירת מכסה המחבת. 
השם חביתה לביצה מטוגנת, נובע ממילה זו.
גלאדווין ג'ב

חייו האישיים

גלאדווין ג'ב נולד בחבל יורקשייר שבבריטניה. הוא התחנך תחילה באיטון קולג', ואחר כך באוניברסיטת אוקספורד, שם קיבל תואר ראשון בהיסטוריה. בשנת 1929 נישא לסינתיה, אם שלושת ילדיו: מיילס, ונסה וסטלה.

קריירה דיפלומטית

ג'ב החל את הקריירה הדיפלומטית שלו בטהראן, ב-1924. לאחר מכן קודם לתפקיד דיפלומטי ברומא. עם סיום תפקידו מונה למזכיר הראשי של מנכ"ל משרד החוץ הבריטי בלונדון.
בעת מלחמת העולם השנייה מילא שורת תפקידים חשובים בממשלה הבריטית, בהם תת-מזכיר משרד האוצר לענייני תקציב המלחמה במשך שנתיים (מאוגוסט 1940), ראש המחלקה לשיקום ובנייה מחדש (משנת 1942), וב-1943 מונה ליועץ לשר החוץ. במסגרת תפקידו האחרון השתתף בוועידות שכונסו עם סיומה של המלחמה: (ועידת טהראן, ועידת יאלטה וועידת פוטסדאם).

מזכ"ל האו"ם

באוקטובר 1945 מונה למזכיר הכללי בפועל של ארגון האומות המאוחדות שהוא לקח חלק בהקמתו. הקמת האו"ם הושתתה על ארגון חבר הלאומים שהיה קיים מאז סיומה של מלחמת העולם הראשונה ב-1919. מעשית הוא היה החולייה המקשרת בין המזכיר הכללי האחרון של ארגון חבר הלאומים, האירי שון לסטר.
ג'ב כיהן בתפקיד חמישה חודשים בלבד והכין את הקרקע לכהונתו של המזכ"ל הבא - הנורווגי טריגווה לי.
אזור הסייג

אזור הסייג הוא שטח בנגב, שהוקצה לתושבי הנגב הבדואים לאחר מלחמת העצמאות והקמת מדינת ישראל. אזור הסייג ממוקם בין היישובים באר שבע, ערד, דימונה וירוחם. 
אזור זה נחשב להתיישבות ספונטנית. מתגוררים בו כ-90 אלף תושבים.

היסטוריה

עד שנת 1948 היו הבדואים פזורים ברחבי המדינה, בעיקר בנגב ובסיני, כאשר רובם לא השתקעו ביישובי קבע אלא נדדו ממקום למקום. 
לאחר מלחמת העצמאות ועם קום המדינה חלקם גורשו לסיני ולירדן, והשאר התבקשו להתרכז באזור מסוים, מסיבות ביטחוניות.
חלק ניכר מהאדמות בהם נדדו הבדואים קודם הפכו לשטחים צבאיים וסגורים, ונאסר עליהם להיכנס אליהם, למרות שעזיבת שטחים אלו נחשבה למעבר זמני של כחצי שנה בלבד.
בנוסף, גם על השטחים החדשים שאליהם הועברו הם לא קיבלו זכויות קניין. בסופו של דבר המדינה הכירה בבעיה שיצרה עם כינוס הבדואים לאזור זה ולכן הוחלט לנסות ולמצוא פתרון לבעיה באמצעות הקמת יישובים מסודרים, כמו רהט ותל שבע.

הסיבות למעבר

הבדואים בנגב הועברו מהאדמות בהם שהו או נדדו לשטחים אחרים למטרות ריכוז אזורי המחיה שלהם- שכולם ימוקמו באותו האזור, שיוגדר כ"אזור בדווי", זירוז תהליך העיור שלהם, והעברת שטחים רבים יותר לתושבים היהודיים בארץ.

קשיים באזור זה

גם באזור זה, לבדואים אין חיים קלים.
אין להם תשתיות ואספקה קבועה של מים או חשמל.
האשפה שנמצאת בקרבתם, ולעיתים גם ביוב שזורם בין מבני המגורים והאוהלים שלהם גורמים למחלות ופוגעים באיכות חייהם.
לילדים קיים קושי להגיע לבתי הספר, מהסיבה שמערכת התחבורה באזור זה לא מפותחת דיה, ולכן צריכים ללכת קילומטרים מדי יום כדי להגיע לבית ספרם.
יתרה מזאת, אין להם ביטוח בריאות, השכלתם נמוכה והם גרים בצפיפות גדולה.

יצירת היישובים הלא מוכרים בנגב

אזור זה נחשב להתיישבות ספונטנית - התיישבות ללא הכרה רשמית מטעם המדינה, וכתוצאה מכך יש פגיעה בזכויותיהם האזרחיות בפועל, כדאגה לתשתיות המחייה הבסיסיות, וכן לשירותי חינוך, בריאות ורווחה סמוכים לביתם.
המדינה מסרבת לקבל את טענתם לבעלותם המסורתית על הקרקע ולכן הם הוזנחו. כיום התיישבויות אלה נחשבות ליישובים העניים בישראל. היישובים נוצרו מכורח המציאות, לא בגלל שכך הבדואים היו רגילים לחיות את חייהם. צמצום שטח המחיה הטבעי שלהם וריכוזם באזור הסייג הוא שהוביל אותם להקים מבני קבע לצד האוהלים. כך, עם הזמן נוצרה התיישבות "ספונטנית" ללא תכנון מקדים. לכן, גם לא קיימים ביישובים האלו כבישים, תשתיות מים וחשמל, הבניה בהם נעשתה ללא אישורים כחוק. מסיבות אלו המדינה אינה מכירה בהם.
קארהנג'

קַארְהֶנְג' (באנגלית: Carhenge) הוא מיצג אמנותי אמריקאי, המדמה העתק מודרני של סטונהנג', המונומנט הפרהיסטורי השוכן באנגליה. שמו של המֵיצָג הוא פרפרזה על השם Stonehenge: את המילה "סטון" (אבן), מחליפה המילה "קאר" (רכב).
סטונהנג' הוא מחשובי האתרים הארכאולוגיים הפרהיסטוריים בעולם, ומוכר כאתר מורשת עולמית על ידי אונסק"ו.
קארהנג' ממוקם ליד העיר אֶלַיַאנְס שבמדינת נברסקה, ארצות הברית, באזור הערבות הגבוהות. בניגוד לאתר הארכאולוגי המקורי, מיצג זה אינו בנוי מקבוצת אבנים גדולות העומדות זו לצד זו, אלא ממכוניות אמריקאיות עתיקות, המכוסות בתרסיס בצבע אפור. שלדי המכונות הועמדו באופן הדומה בגודלן ובצורתן לאתר המקורי.
היצירה נבנתה על ידי ג'ים ריינדרז, ונחנכה בשנת 1987, בנקודת היפוך הקיצית, 21 ביוני. נקודת ההיפוך בקיץ, ביום הארוך בשנה, שאחריו מתחילים הימים להתקצר, מהווה מוקד משיכה לאתר המקורי סטונהנג', על ידי קבוצות המאמינות באמונות פגניות ונאו-פגניות שונות.
בשנת 2006 נבנה במקום מרכז מבקרים לשירות המבקרים באתר.

מבנה היצירה

קארהנג' מורכבת מ-38 מכוניות המסודרות במעגל בקוטר 29 מטר (95 רגל). חלק מהמכוניות הוצבו כשהן זקופות, והחלק האחורי שלהן ותא המטען מוחזקים על ידי בורות בעומק 1.5 מטר. הקשתות מעל המכוניות נוצרו על ידי ריתוך מכוניות אחרות אליהן.
המיזם מייצג את השוני, ויש האומרים - את ההידרדרות, שחלו בתרבות האנושית, אשר לפני 2,500 שנה בנתה אתר קדום ומרשים שאופן בנייתו מהווה עד היום תעלומה, ואילו כיום נסמכת על שלדי מכוניות כסמל לתרבות פופולרית.
קארהנג' מאוזכר לעיתים קרובות בתרבות הפופולרית, בין השאר הוא הוצג מספר פעמים בסרטים, הוזכר במוזיקה הפופולרית, וכן בתוכניות טלוויזיה ובפרסומות.
לאונרדו ברוני

לאונרדו ברוני (באיטלקית: Leonardo Bruni, כונה גם לאונרדו ארטיני; 1370 בקירוב - 9 במרץ 1444) היה הומניסט, היסטוריון ומדינאי איטלקי, אשר נחשב להיסטוריון המודרני הראשון.

חייו

ברוני נולד בארצו, טוסקנה בסביבות שנת 1370. הוא היה תלמידו של הפוליטיקאי והמנהיג התרבותי קולוצ'יו סלוטטי, ממנו ירש את התפקיד קנצלר פירנצה. שנותיו בתפקיד - ראשית ב-1410 למשך כמה חודשים (עד שהתפטר) וב-1427 עד מותו ב-1444 - הסתמנו בלחימה תכופה. על אף שכיהן באחת מהמשרות הפוליטיות הרמות ביותר, עדיין היה חסר כוח ממשי יחסית למשפחת אלביצי ויריבתה, משפחת מדיצ'י. ברוני גם כיהן כמזכיר של ארבעה אפיפיורים בשנים 1405 - 1415.

פועלו

עבודתו החשובה ביותר היא "היסטוריה של אנשי פירנצה" ("Historiarum Florentinarum"), אשר נחשבת להיסטוריוגרפיה המודרנית הראשונה. ראשית, מכיוון שיש בה שימוש חלוצי בחלוקת ההיסטוריה לשתי תקופות: העת העתיקה, ימי הביניים. היסוד לרעיון זה הוא בכתבי פטרארקה, אשר הבדיל בין התקופה הקלאסית לבין הדעיכה התרבותית שאחריה. ברוני סבר כי ישנה בפירנצה תחייה תרבותית שהיא תחילתו של עידן חדש. סיבה נוספת היא הגישה החילונית שבה כתב, אשר התמקדה באדם ולא התיימרה להוסיף פרשנות תאולוגית לאירועים.
ברוני כתב בלטינית על חייהם של קיקרו ואריסטו, ובאיטלקית כתב על דנטה ופטרארקה. הוא תרגם מיוונית ללטינית כתבים היסטוריים ופילוסופיים רבים, בין השאר את עבודותיהם של אריסטו ופרוקופיוס.
קברו של ברוני נבנה על ידי ברנרדו רוסלינו ונמצא בבזיליקת סנטה קרוצ'ה.